CELEX: C2006/074/56
Language: el
Date: 2006-03-25 00:00:00
Title: Υπόθεση T-33/06: Προσφυγή-αγωγή της  19ης Ιανουαρίου 2006  — Zenab κατά Επιτροπής

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/30
            
         Προσφυγή-αγωγή της 19ης Ιανουαρίου 2006 — Zenab κατά Επιτροπής
   (Υπόθεση T-33/06)
   (2006/C 74/56)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Zenab SPRL (Βρυξέλλες, Βέλγιο) [Εκπρόσωποι: J. Windey, P. de Bandt, δικηγόροι]
   
      Καθής-εναγομένη:Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   H προσφεύγουσα-ενάγουσα ζητεί από το Πρωτοδικείο:
   
               —
            
            
               να ακυρώσει την από 9 Νοεμβρίου 2005 απόφαση της Επιτροπής των Ευρωπαϊκών Κοινοτήτων με αριθμό 648599·
            
         
               —
            
            
               να διαπιστώσει την εξωσυμβατική ευθύνη της Κοινότητας και να υποχρεώσει την Επιτροπή να καταβάλει στην ενάγουσα (i) ποσό 36.707 ευρώ ως αποζημίωση για τα έξοδα στα οποία προέβη στο πλαίσιο της προσκλήσεως προς υποβολή προτάσεων και (ii) χρηματικό ποσό προς ικανοποίηση ηθικής βλάβης λόγω της προσβολής της φήμης της και προς αποκατάσταση της υλικής ζημίας της η οποία απορρέει από την καθυστέρηση της εκτελέσεως του σχεδίου EuroVOD, καθώς και να διορίσει εμπειρογνώμονα προς εκτίμηση της ζημίας αυτής·
            
         
               —
            
            
               εν πάση περιπτώσει, να καταδικάσει την Επιτροπή στα δικαστικά έξοδα της παρούσας διαδικασίας.
            
         Ισχυρισμοί και κύρια επιχειρήματα
   Αντικείμενο της παρούσας προσφυγής-αγωγής είναι η ακύρωση της από 9 Νοεμβρίου 2005 αποφάσεως της Επιτροπής, με την οποία αυτή απέρριψε το αίτημα της προσφεύγουσας-ενάγουσας προς χορήγηση κοινοτικής χρηματοδοτικής συνδρομής στο πλαίσιο του προγράμματος MEDIA Plus (πρόσκληση προς υποβολή προτάσεων INFSO/MEDIA/04/05), καθώς και η αποκατάσταση της ζημίας που ισχυρίζεται ότι υπέστη εξαιτίας της εκδόσεως της προσβαλλομένης αποφάσεως.
   Προς στήριξη της προσφυγής ακυρώσεως η προσφεύγουσα επικαλείται δύο λόγους. Ο πρώτος στηρίζεται σε παράνομη παραχώρηση των αρμοδιοτήτων της Επιτροπής στην τεχνική ομάδα συμβούλων που κλήθηκε να λάβει απόφαση επί του αιτήματος χορηγήσεως χρηματοδοτικής συνδρομής το οποίο είχε υποβάλει η προσφεύγουσα.
   Στο πλαίσιο του δευτέρου λόγου η προσφεύγουσα ισχυρίζεται ότι η Επιτροπή υπέπεσε σε πρόδηλη πλάνη εκτιμήσεως η οποία, κατ' αυτήν, δικαιολογεί την ακύρωση της προσβαλλομένης αποφάσεως. Επικουρικώς, η προσφεύγουσα προβάλλει τον ισχυρισμό ότι η αιτιολογία που περιλαμβάνει η προσβαλλόμενη απόφαση είναι ανεπαρκής και αντιφατική, ενώ από αυτήν δεν μπορούν να γίνουν αντιληπτά τα στοιχεία που δικαιολογούν την απόρριψη της προτάσεώς της.
   Στο πλαίσιο της αγωγής αποζημιώσεως η προσφεύγουσα, επικαλούμενη την αρχή της εξωσυμβατικής ευθύνης της Κοινότητας, ζητεί την αποκατάσταση της ζημίας την οποία υποστηρίζει ότι υπέστη λόγω της πεπλανημένης εκτιμήσεως της προτάσεως που υπέβαλε στο πλαίσιο της ως άνω προσκλήσεως. H προσφεύγουσα διατείνεται ότι η Επιτροπή παρέβη το καθήκον επιμελείας που έχει και την αρχή της χρηστής διοικήσεως, καθώς και ότι η συμπεριφορά αυτή συνιστά κατάφωρη παραβίαση του κοινοτικού δικαίου, για την οποία υπέχει ευθύνη η Κοινότητα.